Staatsaanklaer vas vir omkoopgeldArgieffoto Brig. Hangwani Mulaudzi, woordvoerder van die Valke, het gesê Anele Kohlani (32) is Dinsdag in hegtenis geneem kort nadat hy R1 500 in omkoopgeld van ŉ beskuldigde ontvang het om sy saak terug te trek. Volgens Mulaudzi was die beskuldigde betrokke in ŉ voorval waar hy per ongeluk ŉ voetganger met sy motor se spieëltjie gestamp het. ŉ Woordwisseling en beweerde aanranding het tussen die beskuldigde en voetganger plaasgevind, wat uiteindelik daartoe gelei het dat albei partye sake aanhangig gemaak het. Die voetganger en die beskuldigde het uiteindelik buite die hof geskik en besluit om albei aanklagte terug te trek. “Die beskuldigde het die aanklaer (Kohlani) gevra om die saak terug te trek, maar hy het hom met tronkstraf gedreig en geëis dat hy R1 500 betaal word voor hy die saak sal onttrek,” het Mulaudzi gesê. Die beskuldigde het die saak onder die Valke se aandag gebring, wat ŉ lokval vir Kohlani gestel het. Kohlani het die beskuldigde na sy kantoor geroep waar die omkoopgeld aan hom oorhandig is en hy is op die plek in hegtenis geneem. Hy is op borgtog vrygelaat en sal op 22 Mei weer in die hof verskyn.